Oppositiopuolue kokoomuksen puheenjohtajan Petteri Orpon mukaan ”tolkun ihmisten” on vaikea pitää oppositiopuolue perussuomalaisia uskottavana puolueena.

Kokoomuksen puheenjohtaja Petteri Orpo moittii kovin sanoin perussuomalaisten viimeaikaisia ulostuloja. Tommi Parkkonen

Kokoomuksen puheenjohtaja Petteri Orpo ottaa tiukkasanaisesti kantaa toisen oppositiopuolueen perussuomalaisten viime aikojen tekemisiin.

Esimerkiksi perussuomalaisten nuorten varapuheenjohtaja Toni Jalonen julisti viikonloppuna olevansa fasisti.

– Kansanedustaja Turtiaisen mukaan sisällissodalta ei voi välttyä, jos Päivi Räsästä ei puolusteta. Kaikki paitsi persut ovat kommunisteja, sanoo europarlamentaarikko Huhtasaari. Nuorisojärjestössä ihannoidaan rotuoppia ja ollaan fasisteja tai etnonationalisteja, Orpo kirjoittaa tuoreessa Facebook-päivityksessään.

– Kaikki tämä yhden viikonlopun aikana.

Perussuomalaisten ensimmäisen kauden kansanedustaja Ano Turtiainen kirjoitti niinikään Facebookissa viikonloppuna, että Suomea saattaa uhata sota sekä ”pahuutta edustavat arvot”, jos suomalaiset eivät puolusta kirjoitustensa ja mielipiteidensä vuoksi poliisitutkintaan joutunutta kristillisdemokraattien kansanedustajaa Päivi Räsästä.

Perussuomalaisten europarlamentaarikko Laura Huhtasaari puolestaan on todennut, että kaikki puolueet keskustasta vasemmalle ovat enemmän tai vähemmän kommunistisia - myös kokoomus.

– Halla-ahon sirkus on sekaisin. Tätäkö perussuomalaiset haluavat tarjota suomalaisille? Tätäkö perussuomalaisten kannattajat haluavat? Tuskin, Orpo kysyy ja vastaa.

Perussuomalaisten puheenjohtaja Jussi Halla-aho ilmoitti jo eilen maanantaina Yle:n haastattelussa, että ”fasistisilla ja kansallissosialistilla linjauksilla ei ole tilaa perussuomalaisissa”.

Tämä ei kuitenkaan estä Orpoa vihjailemasta perussuomalaisten yhteyksistä fasismiin.

– Fasismille tai minkäänlaiselle rotuerottelulle ei voi antaa tilaa yhdessäkään puolueessa. Tätä ei pitäisi olla liian vaikea kenenkään sanoa ääneen, Orpo kirjoittaa.

– Jos puolue ei pysty lopettamaan tätä sekoilua, yhdenkään tolkun ihmisen on vaikea pitää sitä uskottavana.